钦定古今图书集成/明伦汇编/宫闱典/第131卷 > 甘昭吉
## 钦定古今图书集成/明伦汇编/宫闱典/第131卷 > 甘昭吉

按《宋史宦者传》：“昭吉字祐之，开封人。初以内侍殿头
为英、韶州巡检，捕盗有功，再迁内殿崇班，京东路都
巡检。齐州武卫小校冯坦率营卒二百，突入州厅事，
欲为变，昭吉单骑驰往，戒所从将士，操兵在外，先独
见乱卒，谕以祸福，令推首恶自赎，众疑沮不敢动。已
而操兵者皆入，即共执十馀人，告曰：‘此诱我者也’。昭”
吉立杀之，纵其馀去，州以无事。特迁供备库副使、带
御器械。后内侍省押班阙，仁宗记前功，特以授之，迁
入内副都知。英宗即位之夕，昭吉直禁中翊卫有劳，
自文思副使超迁供备库使、康州刺史。昭吉奏曰：“臣
本孤微，无左右之举，而先帝知臣朴直，自小官拔用
至此，分当从葬，今愿得洒扫陵寝足矣。”帝爱其忠，特
授永昭陵使，加如京使。还朝，表辞职，以左龙武军大
将军致仕，卒。昭吉敦实慎密，人士称之。